open-index/open-wikipedia-markdown huggingface dataset:
Андрѣй Калин

**Андрѣ́й Ка́лин**,  *Андрі́й Степа́нович Ка́лин*, *3. мая 1908, Горинчово, жупа Мараморош, Мадярске кральовство&nbsp;– †11.&nbsp;децембра 1979&nbsp;— русинскый приповѣдкарь. Автор приповѣдковых книжок: «Закарпатські казки» (1955), «Дідо-Всевідо» (1969) и др.

## Биография
Андрѣй Калин — обычайный подкарпатскый селянин. Отець му, Стефан Калин, стратив живот на заробках в Америцѣ, коли сын мав 7 рокы. А так Андрѣй мусѣв ити заробляти, жебы утримовав родину, про то зостав нешколованый. Тым завзятѣйше зберав, затямльовав и придумовав сам приповѣдкы. 

В року 1946 фолклориста Петро Линтур записав з его слов 120 оригиналных сюжетох казок тай иншых устных прозовых творох. Тоты записы в литературной обробцѣ по украинскы стали  ся основов выданых в наступных роках книг про дѣтей: *Закарпатські казки Андрія Калина* (1955; по русскы – 1957), *Дідо-Всевідо* (1969), *Дванадцять братів* (1972), *Казки одного села* (1979), *Зачаровані казкою* (1984; усѣ в Ужгородѣ).

По публикации Андрѣй Калин став ся широко познатым и любеным писательом у дѣтей: его слухали з отвореным ротом. Книжкы принесли му не лем славу, але и гонорар, котрый му дозволив збудовати нову хыжу, в котрой але пожив лем еден рок. Споминають на него в селѣ як на честного, порядного и доброго чоловѣка, котрый каждому быв готовый помочи. Днесь в той хыжи жие его сын, Андрѣй Калин мл. На хыжи отворили памятну таблу.  

## Творба, доступна на вебу
* Закарпатські казки (1955)
* Дванадцять братів (1972)

## Жерела и одказы
* 
*  
* **Лінтур П.**: Закарпатський казкар Андрій Калин. //Закарпатські казки Андрія Калина. — Ужгород: Закарпатське обласне видавництво, 1955.
*  
## Референции

Катеґорія:Авторы книг дѣтям
Катеґорія:Приповѣдкарѣ
Приповѣдкарь

**Приповѣдка́рь** або **казка́рь** — росповѣдач выдуманых историй, приповѣдок, котрый мать векшый приповѣдковый репертоар.

Приповѣдкарѣ розличують ся своим репертоаром, языком, способом росповѣданя. Ай кедь беруть в основу традичный сюжет, каждый приповѣдкарь внесе до нього дашто нове, зависимо од своей обдарованости, смаку, потреб авдитории.

Каждый народ мать своих приповѣдкарьох и свои приповѣдковы характерности. Данцѣ мають Андерсена, Нѣмцѣ — братох Гримм, Французы — Шарла Перро, котры уж были професионалны писателе, што пришли на змѣну людовым приповѣдкарьом.

## Жерела и одказы
* **František Antonín Zeman**:	 Báchorky. //Ottův slovník naučný.  Třetí díl. Praha : J. Otto, 1890; с.&nbsp;92.  

* 

## Референции

Катеґорія:Авторы книг дѣтям
Катеґорія:Приповѣдкарѣ
Горинчово

**Гори́нчово**,  *Горінчово* — село в Хустском районѣ Закарпатской области Украины, центер сельской рады.

## Полога
Село лежить в долинѣ Рѣкы, оддалене о 16&nbsp;км од районного центра, на дорозѣ Хуст – Межгорье.

## Сельска  рада
;Горінчівська сільська рада :
:90430, Закарпатська обл., Хустський р-н,
: с.Горінчово, вул. Незалежності, 152а 
: тел. 3803142 	5-17-36, 62-138 	

## История
Перва упоминка о селѣ походить з року 1350, а мало назву *Zeleumezew*, што е неточно передана мадярска назва *Szőlőmező* “грознове поле”, яка одказуе на характерну про тото мѣсто ростлину. Под роком 1403 упоминать ся в том мѣстѣ закладене село *Haryncha* (од року 1460 *Herincse*, днешна мадярска назва) — очевидно русинского походжѣня од призвиска *Горинець*. П.&nbsp;Чучка в том контекстѣ указуе тыж на иншы можны призвиска: Горинцѣв, Горинѣв, Горинчин од украинско-бѣлорусского гидронима Горинь, або мараморошске Горина. Подля правописа з року 1655 село ся называть *Горѣнчево*, жителѣ — *Горѣнчане*.

В року 1930 в селѣ было 4607 особ, з них 3845 — Русины, 705 — Евреи, 19 — Чехы и Словаци, 7 — Нѣмцѣ, 4 — Мадяре, 8 — иншых народностей, 19 — чужоземцѣ. Православна громада числила 3665 вѣрникох. В селѣ быв нотариат, пошта, телеграф, телефон, жандарска станиця, заставка державного автобуса, русинска школа (6 клас), чешска школа (1 класа). Фунговав фирес на пару. Грекокатолицка мурована церква Св.&nbsp;Михаила з року 1882 была розобрана в року1984. Православна мурована церква Вознесѣня высвячена в року 1934. В приселку Монастырець была русинска школа (3 класы), грекокатолицка мурована церква Покровы Пр.&nbsp;Богородицѣ з року 1909, православна деревяна церква Вознесѣня з року 1933.

## Интересны факты
В селѣ жиють семеро казкарѣ, котры выдали по книжцѣ властных казок, серед них найвеце познатый Андрѣй Калин.

## Жерела и одказы
* **Sebestyén Zsolt**: Máramaros megye helységneveinek etimológiai szótára. Bessenyei könyvkiadó. Nyíregyháza, 2012.  <small>''Доступно онлайн''</small> 
* **Достал, Ярослав**: Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  
* **Тронько П.** и др. (ред.): Історія міст і сіл України. Том 7. Закарпатська область. К. 1969. 
* **Чучка Павло**: Прізвища закарпатських українців. Історико-етимологічний словник. — Львів: Світ, 2005.  
* 
* 
* 

## Референции

Катеґорія:Населены пункты Украины
Катеґорія:Населены пункты Закарпатской области
Жупа Мараморош

**Жу́па Марамо́рош**  *Comitatus Maramarosiensis*,  *Máramaros vármegye*,  *Comitatul Maramureș*,  *Мармароська жупа* — исторична жупа в сѣверовосточной части Мадярского кральовства.

## Полога
На сѣверѣ и востоку граничить з австрийсков провинциев Галичина, на западѣ з жупами Берег тай Угоча, на югу з жупами Сатмар тай Солнок-Добока.

## История
;Зачаток жупы:Жупа была створена в року 1303 и ествовала до року 1919, до роспада Австро-Мадярской монархии. Административным центром жупы быв Сигет,  *Máramarossziget*. Жупа мала 159 сел, роздѣленых меджи 19 округами.
;Обывательство:В року 1910 обывательство довъедна числило 357&nbsp;705&nbsp;особ, з того:

:Подля вѣры:
: грекокатолици  71,1%
: израелиты  18,4% 
: римокатолици  7,3%
: реформаты  2,7%
: православны 0,4%
: евангелици 0,1%
;Заник жупы:На основѣ Сен-Жерменского (1919)  и Трианонского (1920) договорох Мараморош подѣлили так, же 3/5 територии достала Чехословакия, а 2/5 на юг од Тисы (лѣвый берег) — Румыния. В румынской части зостало 15 русинскых сел. Чехословакия спочатку прилучила ку свому Мараморошу жупу Угоча, а новым административным центром зробила Севлюш, пак перенесла центер до Хуста, а в року 1927 жупа Мараморош, як и вшиткы иншы историчны жупы, в административной реформѣ была ликвидована.

## Жерела и одказы
* **Révai nagy lexikona**. 13. köt. Révai Testvérek Irodalmi Intézet Részvénytársaság, Budapest. 1915.
* **Енциклопедія історії та культури карпатських русинів.** Укладачі Маґочій П.Р., Поп І. — Ужгород: Вид-во В.Падяка, 2010. — 856 c.+ХХХІІ с.   С.&nbsp;444.

## Референции

Мараморош
Дѣтска литература

**Дѣтска литература** — часть литературы, назначена дѣтям и молодым читателям, котра своим обсягом и выкладом приспѣвать етичному, естетичному, менталному розвою читателю. Примѣром годна быти *Книжиця читалная для начинающихъ* Александра Духновича. 

Ку такой литературѣ належать не лем дѣла написаны доспѣлыма писателями, але и дѣтми зачаточниками, а тыж фолклор (колысковы спѣванкы, гаданкы, легенды, игровы сюжеты и т.п.).

## Жерела и одказы
* **Літературознавча енциклопедія**: У двох томах. **Т.&nbsp;1** / Авт.-уклад. Ю. І. Ковалів. — К: ВЦ «Академія», 2007. — 608&nbsp;с. (Енциклопедія ерудита).   (Т.&nbsp;1) Cc.&nbsp;285, 565. 

## Референции

Катеґорія:Дѣтска литература
Естетика

**Естетика**, з  *αίσθητικόζ aisthetikos* = *чутливый, што мать чутя (на красу)* —  филозофична дисциплина, котра ся занимать  красов, ей оддѣйованьом на чоловѣка, людскым вниманьом и доятьом од умѣлецкых и природных вытворох. 

Суджѣня о естетицѣ спроводжують филозофию од ей самых зачаткох, але як самостойну дисциплину естетику выокремив аж Баумгартен (1750).

## Жерела и одказы
* **Білий О., Левчук Л.**: Естетика //Філософський енциклопедичний словник. Інститут філософії ім. Г.&nbsp;С.&nbsp;Сковороди НАНУ  — Київ: Абрис, 2002 — Сс.&nbsp;203&nbsp;–&nbsp;204.
* 

## Референции
Пошткарта

**Поштка́рта**,  *Postkarte*, або **пошто́вка** — отворена поштова корешпонденция на твердом простокутном листѣ папѣря, котра мать обычайно адресы, поштовый значок и текст корешпонденции, а тыж образчик з едного боку. 

## Перевагы
Поштовкы суть выгодны про пошту тым, же улегчують ей роботу, а про одсылача тым, же поштове е лем половка од корешпонденции, засыланой в копертѣ.

## История
Найскорше в свѣтѣ идею подав Гайнрих фон Штефан, генералный директор нѣмецкой пошты, в року 1865 на конференции Австро-Германской поштовой унии, але тогды не была реализована. Первы карткы были выданы 22. септембра 1869, а мали великость 122\times85&nbsp;mm.  
Зачали ходити в Австро-Мадярщинѣ: од 1. октобра 1869. Первы пошткарты не мали ниякый образчик, а цѣла сторона, де в сучасности е образчик, была назначена про текст корешпонденции; картка коштовала 2 крайцарѣ.

## Жерела и одказы
* **A New Thing in Postage** //Manufacturer and Builder, Volume 1, Issue 12 (December, 1869).  
:

## Референции

Катеґорія:Пошта
Горлицѣ

**Горлицѣ**,  *Gorlice* — город и городска гмина в Польщи (Малопольске воеводство, Горлицькый повѣт); на березѣ рѣкы Ропа. 

## История
Город заложеный в року 1354.

В року 1910 в городѣ были 6943 обывателѣ, пошта, телеграф, повѣтовый суд, рафинерия ропы, млин на пару, великый торг з текстилиями, ропов, зерном и вином; в повѣтѣ — фабрикы на тканя и выбѣляня полотна, выробу пряджы.

В яри року 1915 в Горлицях и околици была велика битка в котрой векшина будов в городѣ была знищена.

## Днешность
Город е центром нафтового, машинового и древообробного промыслу.

Од року 1999 в Горлицях одбывать ся фестивал електроничной музикы  „Ambient Festival”.

4. юна 2010 Горлицѣ засягла велика повѣнь.

В року 2015 за згодов Апостолской Столицѣ патронков Горлиць выголошена Пречиста Мати Божа, а 8. децембер — за святочный день Матери Божой Горлицкой.

Горлицѣ и околиця суть историчным ареалом бываня Лемкох, в городѣ фунгуе *[[Стоваришѣня Руска Бурса в Горлицях]]*.

## Жерела и одказы
* Révai nagy lexikona. 8. köt. Révai Testvérek Irodalmi Intézet Részvénytársaság, Budapest. 1913. 
* 

## Референции

Катеґорія:Населены пункты в Польску
Гайнрих фон Штефан

**Га́йнрих фон Ште́фан**, ; *7. януар 1831, Штолп, Пруссия (нынѣ Слупск, Польща) — †8. апрѣль 1897, Берлин, Германия&nbsp;— генералный директор пошты Сѣверогерманской конфедерации (од року 1870), штатный секретарь Имперского поштового уряду Германии (од року 1880), вызнамный дѣятель  поштовой организации нового часу. Створив з необертливых окремѣшных поштовых служеб старогерманскых держав XVIII.–XIX. стороча модерный единый апарат комуникации.

;Карьера:Быв сыном ремеселника, а в року 1848 вступив до поштовых служеб, де поступовав доста скоро: в року 1859 уже быв позваный на генералный поштовый уряд, в року 1863 — верхный поштовый радник, 1868 — верхный тайный поштовый радник.
;Реформы:Удало му ся скласти поштовы договоры з Белгиев (1863); Нидерландами (1864); Испаниев и Португалиев (1865); Норвегиев, Швециев, Швайцом, Италиев (1868), Ватиканом (1869), котрыма ся установили едины правила и тарифы на поштовы службы. Ему належить идея вельох новот, котры днесь суть оддавна привычныма службами на поштѣ: пошткарта, грошова пересылка, туня доправа печатных выдань.
;Организация:Дякуючи доброй организации за час его службы 7-кратно выросло число поштовых урядох, дякуючи туньым тарифам 6-кратно выросло число писем. Пошта зачала давати державѣ значный зыск.
;Заслугы:Найвекша его заслуга — основаня ''Свѣтовой поштовой унии'' (1874). В року 1885 за свои заслугы быв повышеный до дѣдичного шляхтицтва.

:Гайнрих фон Штефан заслужив собѣ надзвычайно великой популарности,  поступаючи ся лем Отто фон Бисмарку.

## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl&nbsp;24. Vyd. J.&nbsp;Otto. V Praze, 1906, с.&nbsp;104.
* Стефан, Генрих // **Энциклопедический словарь Брокгауза и Ефрона** — СПб., 1901:  т.&nbsp;XXXIa,  с.&nbsp;646.

## Референции

Катеґорія:Пошта
Катеґорія:Державны урядници
Слупск

**Слупск**,  *Słupsk*,  *Stolp*,  *Stolpe*— город на правах повѣту в Польщи, (Померания, на березѣ сплавной рѣкы Слупья, в оддалѣню 18&nbsp;км од Балтицкого моря. 

## История
Найскорша упоминка походить з року 1013. Городскы права достав в року 1265. В границях Польщи од року 1945. 7. мая 1946 достав  назву *Słupsk* намѣсто дотогдышной нѣмецкой назвы *Stolp*.

## Економика
Промысел мебльовый, обувницкый, машиновый (земледѣлскы машины), автовый (автобусы и терьховы авта). Од року 1999 входить до Слупской шпециалной економичной зоны. Регионалный торговый центер.

## Вызнамны родаци
* Гайнрих фон Штефан (1831–1897), реформатор пошты.

## Жерела и одказы
* **Christian Wilhelm Haken**: Vom Jungfernkloster. W: Christian Wilhelm Haken: Drei Beitrage zur Erläuterung der Stadtgeschichte von Stolp. Stolp (Pom.): F.W. Feige, 1866. 
*  **Słownik geograficzny Królestwa Polskiego i innych krajów słowiańskich**. Tom&nbsp;X. С.&nbsp;861. 
:  
* 

## Референции

Катеґорія:Населены пункты в Польску
Свѣтова поштова уния

**Свѣтова поштова уния**,  *Union postale universelle*,  *Universal Postal Union* (куртанка: UPU) —  меджинародна организация, основана 9. октобра 1874 в Берну, Швайц, до року 1878 называла ся *Генерална поштова уния*.

## Сѣдлиско
Сѣдлиско Свѣтовой поштовой унии находить ся в Швайцу:
: Weltpoststrasse 4, Case Postale 3000, Bern 15

## Членство и задачѣ
В сучасности до Свѣтовой поштовой унии входять 192 державы-членкы.

Задачами унии, подля штатута (редакция з року 1964), суть:
* организация и вылѣпшѣня поштовых служеб, 
* стимулованя розвою меджинародной сполупраци пошт, 
* технична помочь слаборозвитым державам-членкам. 
Територия держав унии чинить едину поштову територию на взаемный обмѣн всякого рода корешпонденциев, свободу транзита корешпонденции через вшитку територию и хоснованя единых поштовых тарифох ку еднакым видам поштовой корешпонденции. 

## История
Перву пробу створити меджинародну поштову унию учинив в року 1863 Генералный поштмайстер США Монтгомери Блейр, котрый зобрав до Парижа делегатох 15 штатох Европы и Америкы, але не могли ся зорганизовати. Вопрос организации лишили на Гайнриха фон Штефана, высшого поштового урядника Сѣверогерманской конфедерации, скушеного в меджинародной кооперации. 15. септембра 1874 в Бернѣ зобрала ся конференция представительох 22 штатох, котры наконець 9. октобра 1874 створили *Генералну поштову унию*, а тот день ся нынѣ ославуе як *Свѣтовый день пошты*.

## Жерела и одказы
* 
*  
* 

## Референции

Катеґорія:Пошта
Катеґорія:ОЗН
Генерална конференция на мѣры и вагы

**Генерална конференция на мѣры и вагы**,  *Conférence Générale des Poids et Mesures*, кутанка **CGPM**, зберать ся раз на четыри рокы в Парижу.  

Участниками конференции суть представителѣ держав-членок BIPM, а позорователями — представителѣ придруженых держав. CGPM злучуе 60 сталых членох и 42 придруженых.

Конференция анализуе проблемы и практику поуживаня системы SI и рѣшать о ей евентуалных змѣнах. Перва конференция была в року 1889, а четырирочный цикл быв приятый од року 1960. 

## Одказы
* 

## Референции

Катеґорія:Міджінародны орґанізації
Еврорегион Карпаты

**Еврорегион Карпаты** —меджинародна организация, створена 14. фебруара 1993 в Дебрецинѣ представителями регионалных администраций Мадярщины, Польщи,  Украины. В року 1997 было тыж прияте жаданя о вступѣ од вецерох регионалных администраций Румынии, а в року 1999 — Словакии, и они тыж ся стали членами организации. 

## Члены
Еврорегион е меджи найвекшыма в Европѣ и первым, створеным в бывшом так званом совѣтском блоку: его плоха 145&nbsp;000&nbsp;км2, а обывательство 15&nbsp;млн особ.

## Задачѣ и цѣли
Задачами суть координация сполочных черезграничных акций сосѣдуючых регионох в науцѣ, охранѣ животного окружѣня, школованю, газдовствѣ и културѣ. Концьовым резултатом бы мало быти злѣпшѣня живота обывательох и зламаня барьерох меджи нима.

## Веджѣня
Найвысшым органом е *Рада еврорегиона*, котра ся зберать двараз рочно на мѣстах, договореных на принципѣ ротации. *Предсѣдник Рады* выберать ся на два рокы так исто на принципѣ ротации.

## Одказы
* 
* 

## Референции

Катеґорія:Міджінародны орґанізації
Литер

**Литер** — единка поемности, объему в метричной системѣ мѣр:1L= 1dm^3 = 0.001m^3

В *меджинародной системѣ мѣр SI* системнов единков е *метер кубичный*, але тыж ся може хосновати яко несистемна единка *литер*, котра може ся означати з великов  L.

## Етимология
Походить од   λιτρα (litra), што, правда, означовало масу.

## История
Литер яко мѣра быв заведеный во Франции в року 1793 в ходѣ револуции. Быв дефинованый яко дециметер кубичный.

В року 1901 конференция CGPM прияла нову дефиницию *литра* — объем едного килограма чистой воды при максималной густотѣ (циже при 3,98°C) а штандардном тиску, але по часѣ ся зистило, же объем 1 kg воды в реалности 1,000028 dm³.

В року 1964 CGPM вернула ся ку старой дефиниции *литра* яко синонима *дециметра кубичного*, але рекомендовала, жебы *литер* ся хосновав як единка мѣры лем в торговли, не в науцѣ.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  
* 

## Референции

Катеґорія:Физикалны единкы
Меджинародный уряд на вагы и мѣры

**Меджинародный уряд на вагы и мѣры**, Bureau international des poids et mesures International Bureau of Weights and Measures  — меджинародна организация зоз сѣдлиском в Севр, Франция (под Парижом).

## Членство и задачѣ
В сучасности до  Меджинародного уряду на вагы и мѣры входять (на рок 2018) 60 державы-членкы и 42 державы придружены. Основна задача организации спочивать в утримованю фунгованя меджинародной системы мѣр во вшиткых державах-участничках.

## См. тыж
* Система SI

## Одказы
* 
* 

## Референции

Катеґорія:Міджінародны орґанізації
Василий Такач

**Василий Такач**,  *Basil Takach*, *27. октобер 1879, Вучково, жупа Мараморош, Австро-Мадярщина – †13. май 1948, Питтсбург, Пенсилвания, США — грекокатолицкый священик  и первый епископ Русинской Грекокатолицкой Церкви США.

## Биография
;Штудии:Походив зоз священицкой родины. Абсолвовав Унгварску грекокатолицку богословску семинарию. 12. децембра 1902 высвяченый за священика епископом Юлием Фирцаком в Мукачовской епархии.
;Служба в краю:По девятьох роках службы парохом быв менованый на административну службу до Унгвару: ревизором епархиалного банка, выконным директором выдавательского *[[АД Унио]]*, префектом конвикта *Алумнеум* (1911–1918), а по войнѣ достав еще вызнамнѣйшы позиции духовного наставника семинарии и професора богословия, члена манжелского трибунала и епархиалного радника (1919–1924). За свою честность, одданость и доброту быв меджи найвеце любленыма и честованыма священиками Мукачовской епархии.
;В америцкой мисии:8. марца 1924 Свята Столиця нечекано выголосила створѣня двох грекокатолицкых екзархатох в США. Отець Василий Такач быв менованый за епископа емигрантох карпаторусинскых, мадярскых, словацкых и хорватскых, другый екзархат быв про емигрантох украинскых, а там быв менованый отець Константин Богачевскый з Галичины. Обое были высвячены на епископох 15. юна 1924 в Римѣ, а 13. августа 1924 прибыли до Ню Йорка. Отець Василий Такач служив на том посту 24 рокы оддано, терпезливо и одушевнено. Умер на раковину.

## Роскол грекокатолицкого екзархата
В Америцѣ отець Василий Такач став перед новов проблемов. Там над Грекокатолицков Церквов доминовала Римокатолицка, котра выступовала против восточного обряда и традиций, окреме против права грекокатолицкых священикох быти женатыма. Подкарпатскы грекокатолици стояли за свои права заховати собѣ старый обряд и традиции, котры права им были гарантованы при их вступѣ до унии  (Унгвар, 1646). Ватикан схвалив декрет о повинности целибату в року 1890 и потвердив в року 1907 (Ea Semper). Але тото ся не додержовало: женаты грекокатолицкы священици приходили з родинами з Европы, ай епископ Василий Такач высвячовав молодых женатых мужох на священикох в первы рокы свого епископства. Коли в року 1929 быв схваленый третий декрет о повинности целибату (Cum Data Fuerit), епископ Такач мусѣв ся тому подрядити. Наслѣдком того став ся роскол, а часть грекокатолицкых священикох и вѣрникох перешла до Православной Церкви, веденой епископом Алексием Товтом, наконець в року 1936 еще една часть створила нову Карпаторуску православну грекокатолицку диецезию (Джонставн, Пенсилвания), и ей первый епископ Орест Чорнок быв в року 1938 высвяченый константинопольскым патриархом.

## Жерела и одказы
* **Magocsi, Paul Robert**. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. 
* **Маґочій П. Р.**: Такач Василь (Takach Basil). //Енциклопедія історії та культури карпатських русинів. Укладачі Маґочій П.Р., Поп І. — Ужгород: Вид-во В.Падяка, 2010. — 856&nbsp;c.+ХХХІІ&nbsp;с.   С.&nbsp;721.
* 

## Референции

Катеґорія:Грекокатолицкы епископы
Свята Столиця

**Свята Столиця**,  *Sancta Sedes* — официална зберна назва Папы римского и Римской курии.

## Свята Столиця в меджинародном правѣ
;Статус и организация:Свята Столиця в меджинародном правѣ е суверенным субъектом зоз статусом *persona [[sui generis]]*. Свята Столиця мать властну суверенну територию, город-штат Ватикан, котрый справуе в имени Понтифика кардинал Римской курии, назначеный Папом. Свята Столиця — теократична выберова монархия, де Понтифик (Папа римскый), выберать ся конклавом (колегиев кардиналох) на доживотно. Владов Святой Столицѣ е Римска курия, котра складать ся з державного секретариата (подѣленого на двѣ секции — общых дѣл и заграничных дѣл), комисий и конгрегаций.

;Меджинародны односины: Суверенность Святого Престола в меджинародном правѣ (*persona [[sui generis]]*) не зависит од ествованя суверенной територии, з той причины заграничны штаты установлюють дипломатичны односины не з городом-штатом Ватикан, а зоз Святов Столицьов. Дипломатичны представительства заграничных штатох, акредитованы при Святой Столици, розмѣщують ся в Римѣ, за границями територии Ватикана. Дипломатичны мисии Святой Столицѣ несуть назву «апостолскы нунциатуры», а их челны особы «апостолскый нунций» (статус выимочного и сповномочненого посланця) або «апостолскый пронунций» (статус выимочного посланця и сповномочненого министра). Свята Столиця е сталым позоровательомм при ОЗН.

## Интересны факты
Свята Столиця е найстарша в свѣтѣ меджи днесь екзистуючыма державами, понеже екзистуе нерушено од року 601 доднесь.

## Жерела и одказы
* 
* 

## Референции

Катеґорія:Католицтво
Sui generis

**Sui generis**   [ˈsʊ.iː ˈɡɛnɛrɪs] — латинскый выраз, котрый означать еден в своем родѣ, уникатный.

## История хоснованя
Од 1600-х рокох хоснованый в научном контекстѣ на означѣня единечных сутностей, законох, порух, ай хотьбы и камѣньох, котры были уникатны або видѣли ся быти единыма представителями свого класа ци групы. Од зачатку 1900-х выраз *sui generis* вышов за границѣ научного контекста и теперь поуживать ся в ширшом значѣню про вшитко, што е самостойне, единечне.

## Примѣры хоснованя
Напримѣр, меджи великыма особами истории Леонардо да Винчи поважуе ся за *persona sui generis* — чоловѣк такой ужасной гениалности, котрому може нигда не буде пары.

Правный статус Святой Столицѣ характеризують як *sui generis*, понеже е то единечна ентита меджинародных односин. 

## Жерела и одказы
* 

## Референции

Катеґорія:Латинскы правны выразы
Питтсбург

**Пи́ттсбург**,  *Pittsburgh* — другый найвекшый город штата Пенсилвания з обывательством 305&nbsp;704 особ (списованя 2010).

Питтсбург и околиця были териториев найвекшой русинской имиграции, де доднесь жие велике число людей русинского походжѣня. В Питтсбургу фунгуе Музей Енди Варгола.

## Полога
Лежить на сѣверовостоку США, пристав на рѣцѣ Огайо, в ей зачатку.

## Економика
Важный транспортный узел. Товарный обѣг рѣчного порта 33&nbsp;млн.&nbsp;т (1980), фунгуе меджинародне летиско. Перва в США атомова електрарня. До 1980-х рокох быв едным з найвекшых центрох тяжкого промысла, металургии, выробы труб, мостовых конштрукций и др.

В сучасности економика переориентована на высокы технологии, промысловы выгледованя, роботы, биомедицину, програмованя, технологии охраны окружѣня. Интензивно росте сектор служеб. Питтсбург надале зоставать важным транспортным узлом, заховали ся тыж з минулости хемичный промысел и спрацованя металох.

## Наука
В Питтсбургу находить ся дотована штатом Пенсилвания Питтсбургска универзита (1787), и даколько приватных меншых универзит: Карнеги Меллон (1900), Дюкейн (1878), Пойнт Парк (1960), Четем (1869), Карлоу (1929).

## Жерела и одказы
***Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.   
* 
*  

## Референції

Катеґорія:Населены пункты США
Штаты США

**Штат США**,  *U.S. state* — една з 50 административно-териториалных единиць федерации, котры складують Споены Штаты Америкы. 

Тоты штаты суть: одокремлены Аляска, Гавай, и 48 штатох на монолитной територии меджи Канадов и Мексиком.

Четыре штаты суть во своих официалных назвах означены не як *штат*, але як ''сполоченство''.

;Принцип федерации:Окрем общого роздѣлѣня влады Конштитуция роздѣлила правомочности меджи централну владу и влады штатох, створивши федералну систему державного ряджѣня. Америчане, операючи ся на свои повдругасторочны практикы живота в окремых колониях и штатох, твердо сокотили прерогативы мѣстной влады. Они держали принцип федерализма найпервов гаранциев од деспотизма централной влады и лишили той владѣ лем ограничены владны правомочности, передавши вшиткы зосталы владам штатох и мѣстным администрациям — тото шпециално зафиксоване в 10. амендментѣ (оправѣ) ку Конштитуции.

;Влада в штатах:Влада в штатах, як и федерална роздѣлена на три конарѣ законодарна (двохкоморовый парламент); судова влада и выконна влада, ведена губернатором, выбераным на четыри рокы. Штаты дѣлять ся на округы, а правомочность окружной влады мать значны вариации, зависимо од штата. Влада в городах, селищах и селах мать значну автономию в дѣлах школства, пожарной безпекы, охраны порядка, водозастачаня и др., звязаных з каждоденным животом.

## Одказы
* 

## Референции
Небраска

**Небраска**,  *Nebraska* — еден зоз штатох США в централной части США. Вошла до США 1. марца 1867 яко тридцять семый штат.

## Полога

Лежить на западѣ внуторной групы штатох США, в статистицѣ называных *Midwestern United States*. Граничить зо штатами Миссури на юговостоку, Канзас на югу, Колорадо на югозападѣ, Вайоминг на западѣ, штатом Южна Дакота на сѣверѣ и штатом Айова на востоку. Восточну границю штата творить рѣка Миссури, на котрой находить ся и найвекшый его город Омага.

## История

Небраска стала ся штатом в року 1867, а быв то уже 37. штат. Западна часть, прерии, была идеална про скотарство, восточна — про земледѣлство, Индиане были вытѣснены до резерваций, подля *[[Гомстед-акт]]а* незаняты землѣ передавали ся практично задарь во властность охотных газдовати. Резултатом было, же до рока 1890 обывательство выростло зоз 120&nbsp;000 до 1&nbsp;000&nbsp;000 особ, а Небраска стала ся вызнамным продуцентом аграрной продукции. Промысел ся вывинув переважно на востоку вздовж Миссури, де Омага, бывшый главный город територии, став ся центром индустрии и пакованя мяса, а главный город штата быв перенесеный до Ланкастера, пременованого на Линколн, на честь забитого президента, инициатора  *[[Гомстед-акт]]а*. Небраска была безлѣса, але вдякы людскому усилованю мать в сучасности залѣснену територию — *The Nebraska National Forest*.

## Економика

;Аграрна выроба:Главна продукция — кендериця, од чого Небраска мать назывку «штат лущилникох кендерицѣ», иншы културы: пшениця, соя, овоча, пасуля, цукрова рѣпа, кромплѣ. Хоть Небраска ведучый аграрный штат США, в той выробѣ занято лем 10% обывательства.
;Промысел:Найвекшый конарь — продукция потравин. Иншы вывинуты конарѣ: машиновый, хемичный, выроба електричного, електронного и транспортного обладунку.
;Службы:Асекурация и финансы, туристика, транспорт.

## Интересны факты
* Небраска единый штат США, котрый мать еднокоморовый парламент выбераный на непартийной основѣ (од року 1937).
* Небраска в року 1946 стала ся первым штатом, де продукция и дистрибуция електричной енергии, перед тым приватна, перешла цѣлком в державну властность; цѣны на електричну енергию суть меджи найнизшыма в США.
* Небраска е меджи штатами, де найменшый процент вступившых до професионалных союзох, а закон штату заказуе примушовати до вступу.
 
## Жерела и одказы
* 

## Референции

Катеґорія:Штаты США
Пилот

**Пилот**,  *pilote* — фахман, котрый веде воздушный або козмичный транспортный аппарат.  

Пилоты ся обычайно роздѣляють на цивилных, военскых и аматерскых. Они лѣтають на иншакых типах апаратох, мають иншы цѣлѣ и характер лета, а про то и их выука ся розличуе.  Обычайно, екипа воздушного средства мать два пилоты: первого и другого. Един з них — веде процес лета, другый  подавать му помочь. В припадѣ непредвидженой ситуации, другый пилот мать перебрати ряджѣня во свои рукы. Зато пожаданя ку выуцѣ и тренованю обох пилотох суть практично идентичны.

Професия пилота пожадуе:
* высше фахове школованя;
* безвадне тѣлесне и психичне здоровля;
* практику и стажованя в професии;
* знаня англицкого языка;
* зысканя шпециалной лиценции.

## Одказы
* 

## Референции

Катеґорія:Люде подля профессии
Бачка

**Бачка**,  *Бачка*,  *Bačka*,  *Báčka* — в сучасности назва региона в меджирѣчу Дуная и Тисы при их сутоку.

## География и клима
Южну и восточну границю региона творить Дунай, западну — Тиса. На югу сосѣдить з регионом Срѣм, Сербия, на востоку — Банат, Сербия, на западѣ з жупов Вуковар-Срѣм, Хорватия, на сѣверѣ з Мадярщинов (жупа Бач-Кишкун). Главный город — Новый Сад.  Регион низинный, гор не мать, надморска вышка на сѣверѣ 140&nbsp;– 150&nbsp;m, на югу 108&nbsp;– 113&nbsp;m, при берегах рѣк 77&nbsp;– 93&nbsp;m. Рочны атмосферичны выпады 573&nbsp;– 672&nbsp;mm. Екстремумы температур суть +35°C и -19°C.

## История
Територия належала Первой болгарской империи, Мадярскому кральовству, Османской империи, Габсбургской монархии, Австро-Мадярщинѣ, Югославскому кральовству, Югославии, Сербии и Чорной Горѣ, Сербии. Назва *Бачка* е людовов назвов бывшой жупы Бач-Бодрог Мадярского кральовства.

В роках 1941–1944 Мадяре вернули ся до Бачкы и територия жупы Бач-Бодрог была обновлена. В року 1991 при роспадѣ Югославии територия Бачкы была роздѣлена и 85% припало Сербии (Войводина), 14% Мадярщинѣ (жупа Бач-Кишкун) и 1% Хорватии (жупа Вуковар-Срѣм). 

## Демография сербской Бачкы
В року 2002 в сербской Бачцѣ списованя фиксуе 1.022.524 обывательох, з того:
* Сербы = 559.700 (54,74%) 
* Мадяре = 221.882 (21,70%) 
* Хорваты = 38.889 (3,80%)
* Чорногорцѣ = 31.394 (3,07%)
* Югославы = 30.880 (3,02%)
* Словаци = 28.058 (2,74%)
* Буньевцѣ = 19.612 (1,92%)
* Русины = 13.220 (1,29%)
* Ромы = 9.955 (0,97%)
* позосталы (Македонцѣ, Словенцѣ, Украинцѣ, Нѣмцѣ, Румыны, Албанцѣ, итд)
Найвысшый процент Русинох зафиксованый в роках 1948 аж 1953 — 2,18%. В року 1953 число бачванскых Русинох досягло максимум — 18162.

## Жерела и одказы
* **Révai nagy lexikona. 2. köt.** Révai Testvérek Irodalmi Intézet Részvénytársaság, Budapest. 1911. С.&nbsp;405. 
* 
* 

## Референции

Катеґорія:Войводина
Катеґорія:Историчны области Мадярщины
Бачка (Украина)

**Ба́чка** ( *Ба́чка*  *Baczka*) — село в Золочовском районѣ Львовской области Украины. Число обывательох — 34. Орган мѣстной администрации — Турянска сельска рада. Од року 2020 належить ку Буськой громадѣ.

## История
Перва упоминка походить з року 1400.
 
До створѣня Буского района (1939) належало ку Бродскому району. В селѣ была филиалка грекокатолицкой парохии Переволочна.

## Жерела и одказы
* **Baczka** //Słownik geograficzny Królestwa Polskiego i innych krajów słowiańskich. T.&nbsp;1, Warszawa : nakł. Filipa Sulimierskiego i Władysława Walewskiego, 1880. Том&nbsp;1, с.&nbsp;78. http://dir.icm.edu.pl/pl/Slownik_geograficzny/Tom_I/
* 
* 

## Референции

Катеґорія:Населены пункты Украины
Бачка (вызнамы)

**Бачка** може быти:

* историчный регион в Мадярском кральовствѣ и Сербии → **[[Бачка]]**
* село в Косовѣ/Сербии → **[[Бачка (Косово)]]**
* село в Словакии → **[[Бачка (окрес Требишов)]]**
* село в Украинѣ → **[[Бачка (Украина)]]**
Паннония

**Паннония**,  *Pannonia*, провинция Старовѣкого Рима, ограничена на сѣверѣ и востоку Дунаем, на югу — Савов, на западѣ — Норицкыма Алпами ( *Norische Alpen*).
;Городы Паннонии

## История
Панония простерала ся на териториях днешных Австрии, Мадярщины, Сербии, Словении, Хорватии.

В I. сторочу до н. е. територию завоевав цѣсарь Октавиан Август и зробив з ней провинцию Паннония (9 до н. е.). Римске панованя держало 400 рокы. В роках 535–565 Паннония была под владов Лонгобардох, по одходѣ котрых пришли Авары.

В провинции мали проблемы з повстанями покореных мѣстных обывательох и з непрестанныма нападами варварскых племен, зашто мусѣли там держати войско. З административных и военных причин около року 106 цѣсарь Траян роздѣлив провинцию на Горну Паннонию,    *Pannonia Superior* (западны 2/3), и Дольну Паннонию,   *Pannonia Inferior* (восточна 1/3). При цѣсари Диоклетианѣ кажда з двох части была еще раз роздѣлена надвое. Часть меджи Дравов и Савов достала назву Савия, часть за Балатоном — Валерия (на честь дѣвкы Диоклетиана), иншы — Паннония Перва и Друга.

За аварского панованя, од VI. стороча в Паннонию зачинають приходити Славяне. По переможѣню Аварох панами Паннонии стали ся Франкы.  

Около року 840 краль Франкох Лудвик I. Благочестивый удѣлив южну часть Панонии моравскому князьови Прибинови. Держава Прибины занимала велику часть днешной Мадярщины, в року 860 перебрав ю его сын Коцел, котрый пановав до року 874.

В конци  IX. стороча в Паннонии запановали Мадяре и одтогды упоминкы о ней в истории заникли.

## Жерела и одказы
* Pannonia. //Révai nagy lexikona. 15. köt. Révai Testvérek Irodalmi Intézet Részvénytársaság, Budapest. 1922. Сс.149–150. 
* Обнорский Н.П., Ястребов Н.В.: Паннония. //Энциклопедический словарь Брокгауза и Ефрона, т.&nbsp;XXIIa (1897): Оуэн — Патент о поединках, с.&nbsp;700–701. 
* Pannonie. // Ottův slovník naučný. Illustrovaná encyklopaedie obecných vědomostí. Díl&nbsp;19. Vyd. J. Otto. V Praze, 1902. С.&nbsp;151. 

## Референции

Катеґорія:Историчны области Австрии
Катеґорія:Историчны области Мадярщины
Катеґорія:Историчны области Сербии
Катеґорія:Историчны области Словении
Катеґорія:Историчны области Хорватии
Бачка (окрес Требішов)

**Бачка**,  *Bačka*,  *Bacska*&nbsp;— село, в окресѣ Требишов, Кошицкого края, Словакии. Обывательство переважно мадярске (96&nbsp;%).

## История
Перва упоминка о селѣ походить з року 1214, належало немешскому роду Бочкай аж до року 1660. Урядна назва  Bacska  хоснована од року 1808, до жупы Земплин село зачленено в року 1881. 

В року 1900 в селѣ жили 642 обывателѣ  мадярской народности. Поштовый уряд находив ся на желѣзничной штации.

По роспадѣ Австро-Мадярщины вошло до новоствореной Чехословакии, але в роках 1938–1944 было село зась в Мадярском кральовствѣ.

## Обывательство

## Памятникы
В селѣ находить ся римокатолицкый костел з добы Арпадовцьох, котра веце разы была реконштруована, а в сучасности ся хоснуе тыж грекокатоликами.

## Жерела и одказы
* **Révai nagy lexikona. 2. köt.** Révai Testvérek Irodalmi Intézet Részvénytársaság, Budapest. 1911. С.&nbsp;405. 
*

## Референции

Катеґорія:Населены пункты Словакии
Бачка (Косово)

**Бачка** ( *Баћка* / *Baćka*,  *Baçkë*) — село, в окрузѣ Призрен, на югу Косова. 

## Обывательство
Обывателе Бачкы говорять по сербскы, их вѣров е ислам. 
;Динамика числа обывательох Бачкы в роках 1948 – 2011:

## Жерела и одказы
* 
*

## Референции

Катеґорія:Населены пункты Сербії
Шид

**Шид**,  Šid (Шид) — город в Сербии, в общинѣ Шид, в Срѣмском округу автономного края Войводина, в историчной области Срѣм. Подля списованя обывательства в року 2011 в городѣ жили 14&nbsp;893 обывателѣ.

## Обывательство
;Динамика обывательства

;Найвекшы етничны групы в року 2002




## Вызнамны родаци

* Михал Ковач (1909 – 2005) — русинскый писатель, педагог

## Жерела и одказы
* **Књига 9. Становништво**, упоредни преглед броја становника 1948, 1953, 1961, 1971, 1981, 1991, 2002, подаци по насељима. webrzs.stat.gov.rs. Београд: Републички завод за статистику. мај 2004. .
* 

## Референции

Катеґорія:Міста Сербії
Катеґорія:Населены пункты Войводины
Срѣм

**Срѣм**,  *Срем*,  *Srijem* — географичный регион в Паннонской низинѣ меджи рѣками Дунай и Сава  на запад од их сутока; исторична назва  *Sirmium*, од римского города *Сирмиум* (днесь *[[Срѣмска Митровиця]]*), главного в регионѣ.

## История
В добѣ Римской империи город  *Сирмиум* быв центром провинции Pannonia Secunda, важным торговым мѣстом и оборонным пунктом против Дакох, позднѣйше став ся центром провинции *Иллирика*. По падѣ империи панами провинции бывали Готы, Гепиды, Византийцѣ и Авары, под их панованьом *Сирмиум* прийшов у повне спустошѣня. Од VI. стороча до провинции приходять Славяне (Хорваты).

В X. сторочу исторична провинция *Сирмиум* стала ся частьов Мадярского кральовства, а в XI. – XII. сторочах за провинцию точили ся споры и бои з Византиев за територии на правом березѣ Савы, наконець сформовала ся жупа Срѣм вылучно на лѣвом березѣ плохов 6810&nbsp;км2. 

## Днешность

Днешный Срѣм мать плоху  6870&nbsp;км2  и понад 500&nbsp;000 обывательох и е подѣленый меджи Сербиев (Сримскый округ) и Хорватиев (жупа Вуковар-Срѣм). Од XVIII. стороча в Срѣмѣ оселили ся тыж Русины и Украинцѣ.
;Найвекшы народности в Сримском округу, Сербия, 2002:

;Найвекшы народности в жупѣ Вуковар-Срѣм, Хорватия, 2001 

## Жерела и одказы
* **Szerém, Szerémség. //Révai nagy lexikona.** 17. köt. Révai Testvérek Irodalmi Intézet Részvénytársaság, Budapest. 1925. Сс.&nbsp;554–556. 
* **Володимир Кубийович: Срем.** //Енциклопедія українознавства : Словникова частина 8 / Наукове товариство імені Шевченка ; гол. ред. проф., д-р Володимир Кубійович. — Париж ; Нью-Йорк : Молоде життя , 1976; с.&nbsp;3009. 
* **Srem. // Ottův slovník naučný**. Illustrovaná encyklopaedie obecných vědomostí. Díl&nbsp;23. Vyd. J. Otto. V Praze, 1905. С.&nbsp;998. 
* **Попис становништва, домаћинстава и станова у 2002. Национална или етнична припадност**. Република Србија. Републички завод за статистику. 1. Београд, фебруар 2003.  Сс.&nbsp;42–43 

## Референции

Катеґорія:Историчны области Мадярщины
Катеґорія:Историчны области Сербии
Катеґорія:Историчны области Хорватии
Катеґорія:Историчны области Хорватии
Руски двор

**Руски двор** — памятник културы в Шиду зоз статусом найвысшого уровня охраны. Выставба Руского двора, завершена в року 1780 была звязана з историев насельованя подкарпатскых Русинох на дольны землѣ.

## История

Папа Пий VI. буллов *Charitas illa* од 17. юна 1777 зрядив самостойну грекокатолицку епархию в Крижевцях про вѣрникох, котры ся населяли на выслободжены од Османох землѣ. Около року 1780 на землях в Шиду, придѣленых тогдышному крижевскому епископу Василию Божичковичу, OBSM, была выставлена импозантна лѣтня резиденция епископа. В року 1803 на тоты землѣ ся зачали населяти позваны там грекокатолицкы родины з Угорской Руси и другых територий, звязаных з Габсбургсков корунов. Тоты два рочникы суть увѣчнены на  главном входѣ на територию резиденции, котра достала назву *Руски двор*, понеже векша часть населенцьох были Русины. 

В роках 1920 – 2002 в Руском дворѣ быв монастырь сестер  василианок, а дале сиротинець тай интернат. Од 1930-х рокох быв ту основаный грекокатолицкый русинскый монастырь, а в часѣ Другой свѣтовой войны — партизанска болниця, пак по войнѣ — музична школа. В сучасности ту зась грекокатолицкый монастырь.

## Памятник културы
Будова в бароковом штилу, штокова, простоуголна з 7-метровов высоков четыриспадовов стрѣхов, муры скромно обряджены плоскыма полуколонами, звязаныма вѣнцьом, и профилованьом, котре звыразнюе главный вход. З южной стороны в будинку умѣщена церква з выразным тимпаном над входом и бароковов звонницьов, котра надголошуе назначѣня будовы. Будинок мать три великы пивницѣ. В приземлю находить ся етнографичный музей, библиотека може указати книгы и понад 250-рочны. Руски двор е отвореный про обзираня.

## Жерела и одказы
* 
* 
* 

## Референции

Катеґорія:Войводина
Югославы

**Югославы** (; ; ; ; ) — так званый «семый народ» Югославии. Быв вызнаный як окрема етнична списова група и первый раз фигуровав в списованю обывательства в року 1961.

## История
До той групы были однесены и особы, што жили в историчных державах, з котрых взникла Югославия.
Первый раз Югославы упоминав як народ краль Александер Караджорджевич, коли выголосив в року1929 Кральовство Югославия и декларовав, же Югославы суть единым народом, складеным зоз трьох племен. В том припадѣ народностна идентичность означать ся через належность ку державѣ, а не через етничне походжѣня (швайчарскый тип означѣня).  

По заведжѣню новой списовой категории в списованях 1961, 1971 число Югославох наростало и досягло максимум в року 1981, коли были яко Югославы зафиксованы 1&nbsp;219&nbsp;000 особ. По роспадѣ Югославии (1991) векшина Югославох ся вернула ку свому етничному походжѣню, але еще все суть особы, якы ся идентификують як Югославы.

## Одказы
* 
* 
* 
* 

## Референции

Катеґорія:Етнічны ґрупы
Конзистория

**Конзистория**,  *consistorium* (зобраня, рада) — зобраня, рада, назначена про рѣшѣня важных дѣл:
* в старовѣком Римѣ — зобраня радникох цѣсаря;
* в Католицкой Церкви:
** скликана Папом колегия кардиналох (конзистория папска),
** рада, выбрана епископом (конзистория епископска);
* в протестантскых Церквах — найвысша административно-судова влада.

## Жерела и одказы
* **Дворецкий И. Х.** Латинско-русский словарь. Изд. второе. М: «Русский язык», 1976. С.&nbsp:243.
* **Podręczna Encyklopedia Kościelna** (opracowana pod kierunkiem ks: ks Stan. Galla, Jana Niedzielskiego, Henr. Przczdzłeckiego, Ant. Szlagowskiego, Ant. Tauera i redaktora ks Zygm. Chelmlcklego). Tt. 21-22.  Wydawnictwo biblioteki dzieł chrześcijańskich.  Warszawa, 1910.

## Референции

Катеґорія:Католицтво
Теметов

**Теметов** або **цинтерь**, од  *dormitorium*, через  *temető* або  *coemeterium* од   *κοιμητήριον койметерион* через  *cintorín* *“мѣсто сна”* — мѣсто де ся покоять тѣла умерлых.

## Теметов и вѣра
Католицка Церковь по костелах и каплицях поважуе тыж теметов за святе мѣсто, з той причины теметов мать быти освяченый. З тым звязане и роздѣлене погребѣня умерлых розличной вѣры.  В минулости теметовы были при церквах (з того  *Kirchhof*), але в сучасности то недозволене зоз санитарных доводох.

Практика незряджѣня теметова при церкви и окреме погребѣня подля вѣры взникла уже од IX. стороча, а обсяговала и пожаданя, обы членове едной парохии были погребены около себе.
Окреме погребѣня подля вѣры основане окрем иншого на роздѣлных поглядах религий односно заряджѣня теметова, правил и обряда погребѣня, аж и роздѣлах меджи конфесиями едной религии. Напримѣр, христианство од зачатку поважуе кремацию за вгодный способ погребу, авшак православие тото не схвалюе, лем може толеровати в окремых припадах, але при повинном запрятаню попѣля во гробѣ.

В сучасности право вецерох держав усилуе ся дати теметовам характер цивилный, аж и не уважаючый на вѣру, Такы теметовы называють ся комуналныма и суть маетком громады, а компромисом е, кедь суть подѣлены на секторы подля вѣры. Кебы вшак комунита вырѣшила не уважати на вѣру, в том припадѣ при каждом погребѣ мать быти гроб окреме освячованый.

## Санитарны нормы
На организацию теметовох суть строгы санитарны нормы, котры ся розличують по державах. До такых належить, напримѣр, одстояня теметова од найблизшых обывань, котре може быти 100&nbsp;м аж и  400&nbsp;м. Ествують тыж нормы, коли стары опущены теметовы можуть быти хоснованы на иншы цѣли, або коли можне повторне погребѣня, што звязане з роспадом мертвого тѣла на просты хемичны злученины, найчастѣйше тот час — 30&nbsp;рокы.

## Жерела и одказы
* **Henry George Liddell, D.D. and Robert Scott, D.D.** A Greek-English Lexicon. Eighth edition. American Book Company. New York, Chicago, Cincinnati. 1901.  
* **Ottův slovník naučný**. Illustrovaná encyklopaedie obecných vědomostí. Díl 11. Vyd. J. Otto. V Praze, 1888–1909. Сс.&nbsp;768–769. 
* **Podręczna Encyklopedia Kościelna** (opracowana pod kierunkiem ks: ks Stan. Galla, Jana Niedzielskiego, Henr. Przczdzłeckiego, Ant. Szlagowskiego, Ant. Tauera i redaktora ks Zygm. Chelmlcklego). Tt. 7-8.  Wydawnictwo biblioteki dzieł chrześcijańskich.  Warszawa, 1906. С.&nbsp;128. 
* **Révai nagy lexikona**. 18. köt. Révai Testvérek Irodalmi Intézet Részvénytársaság, Budapest. 1925. С.&nbsp;115. 
* **Дворецкий И. Х.** Латинско-русский словарь. Изд. второе. М: «Русский язык», 1976. 
* 

## Референции

Катеґорія:Теметовы
Теметов Калвария

**Теметов Калва́рия**&nbsp;— найстаршый теметов Ужгорода, положеный на грунку Калвария, в пѣшой доступности од центра города (не вецей як 1&nbsp;км ). На теметовѣ суть погребены вецеры вызнамны особы истории Ужгорода и Подкарпатской Руси.

## Етимология назвы
Назва Калвария ( *Calvaria*)&nbsp;— латинска назва грунка *Голгота*, на котром, подля Библии, в I.&nbsp;сторочу быв укрижованый Исус Христос, а е то тыж метафорична назва мук Христовых перед укрижованьом. Назва *Calvaria* про теметовы широко хоснована в свѣтѣ.

## История
Теметов быв отвореный на *Винничном груни*, позднѣйше названом *Калвария*, в зачатку XVIII.&nbsp;стороча. В року 1759 обыватель Унгвара винарь Давид Петц подаровав городови свою винницю и фундуш на *Винничном груни*, што стало ся зачатком фундации теметова. Фонд поступно выростав, а в року 1826 старанями римокатолицкого плебана Йожефа Линци на верху груня была поставлена головна каплиця. Уже в року 1828 на грошѣ цехох музикантох, обувникох и горчарьох были выставлены первы четыри каплицѣ в сподньой части груня, котры символизовали четыри штации на крижной дорозѣ Исуса Христа до мѣста укрижованя. До року 1830 подля проекта инженера Якоба Лама была прокладена дорога од нижных каплиць ку главной на верху груня, тота улиця называла ся *Калвария*, в совѣтской добѣ&nbsp;— *Цвинтарна*, а днесь то улиця *Тиха* на сподѣ и улиця *Далека* на верху. В року 1839 сатмарскый  римокатолицкый епископ своим коштом поставив пяту нижню каплицю, а до року 1850 иншы благотворителѣ выбудовали еще четыри далшы каплицѣ. Десяту каплицю в року 1874 выбудовав каноник Мукачовской грекокатолицкой епархии Андрѣй Чургович. Три далшы каплицѣ выставив познатый своима щедрыма пожертвами римокатолицкый плебан Андраш Будиш. В совѣтской добѣ атеистична влада головну каплицю на верху груня конфишковала и передала Ужгородской универзитѣ, а была там заряджена штация слѣдованя за сателитами, позната яко «обсерватория универзиты», котра фунгуе доднесь. Часть каплиць спустошили. Аж в 1990х роках были они обновлены.

## Жерела и одказы
* **Кобаль Й.: Кальварія** // Ужгород відомий та невідомий.&nbsp;— Львів: Світ, 2003.&nbsp;— 196&nbsp;с.&nbsp;— .&nbsp;— Сс.&nbsp;124–126. 
* 

## Референции

Катеґорія:Ужгород
Калвария